**TERVEZET**

Zebegény Község Képviselő-testületének …/2025.(…….) rendelete

**a közösségi együttélés alapvető szabályairól és ezek elmulasztásának jogkövetkezményeiről**

[1] Zebegény Község Önkormányzat Képviselő-testülete az Alaptörvény 32. cikk (2) bekezdésében foglalt eredeti jogalkotói hatáskörében,

[2] Magyarország helyi önkormányzatairól szóló 2011. évi CLXXXIX. törvény 8. § (2) bekezdésében meghatározott feladatkörében eljárva, a 143. § (4) d) pontjában kapott felhatalmazás alapján

[3] a közösségi együttélés alapvető szabályairól és ezek elmulasztásának jogkövetkezményeiről a következő rendeletet alkotja.

I. Fejezet

Általános rendelkezések

**1. A rendelet alapelve**

**1. §**

A rendelet alapelve a közösségi együttélés elősegítése, a békés egymás mellett élés érdekében azon magatartások meghatározása és megszegésük esetén büntetni rendelése, melyek

a) a társadalomra kevésbé veszélyesek,

b) a helyi közösség tagjaiban a közösségi együttélés alapvető szabályaival ellentétesek,

c) a közösség tagjaiban ellenérzést kelthetnek.

**2. A rendelet hatálya**

**2. §**

A rendelet hatálya kiterjed Zebegény Község közigazgatási területén minden természetes és jogi személyre, jogi személyiséggel nem rendelkező szervezetre, aki az e rendeletben meghatározott közösségi együttélés alapvető szabályait sértő magatartást valósít meg.

**3. §**

E rendelet hatálya nem terjed ki mindazokra az elkövetői magatartásokra, melyeket

a) magasabb szintű jogszabály bűncselekménynek, vagy szabálysértésnek minősít

b) ágazati jogszabály ugyanezen magatartás tanúsítása esetén az elkövetővel szemben szankciót alkalmaz.

**3. Értelmező rendelkezések**

**4. §**

E rendelet alkalmazásában:

a) közösségi együttélés alapvető szabályait sértő magatartás: mindazon magatartás, melyet e rendelet a helyi közösségi együttélés szabályait sértő magatartásnak minősít függetlenül attól, hogy azt közösség előtt, vagy annak hiányában követték el

b) elkövető: az a természetes személy, jogi személy vagy jogi személyiséggel nem rendelkező szervezet, akinek a közösségi együttélés alapvető szabályaival ellentétes magatartás felróható

c) tényállás: az elkövetésre, az elkövető személyére, a felróhatóságra utaló körülmények

*II. Fejezet*

*Részletes rendelkezések*

**4. Az eljárás lefolytatása**

**5. §**

(1) A közösségi együttélés alapvető szabályait sértő magatartással összefüggő közigazgatási hatósági eljárás lefolytatására és a közigazgatási bírság kiszabására átruházott hatáskörben a jegyző jogosult.

(2) A közösségi együttélés alapvető szabályait sértő magatartás elkövetése miatt lefolytatott eljárás során az általános közigazgatási rendtartásról szóló 2016. évi CL. törvény (Ákr.) valamint a közigazgatási szabályszegések szankcióiról szóló 2017. évi CXXV. törvény rendelkezései az e rendeletben foglalt eltérésekkel alkalmazandók.

**6. §**

Az e rendeletben foglaltak betartását az Ákr. szerinti eljárás keretében, Márianosztrai Közös Önkormányzati Hivatal Zebegényi Kirendeltség (továbbiakban: Kirendeltség) hivatala ellenőrzi.

**7. §**

(1) A közösségi együttélés alapvető szabályait sértő magatartással összefüggő közigazgatási hatósági eljárást a jegyző hivatalból folytatja le.

(2) Közösségi együttélés alapvető szabályait sértő magatartás tárgyában bejelentést bármely természetes személy, jogi személy, vagy jogi személyiséggel nem rendelkező szervezet tehet.

**8. §**

A bejelentés tartalmi elemeit e rendelet 1. melléklete tartalmazza.

**9. §**

A jegyző vagy a közterület-felügyelő a közigazgatási szabályszegések szankcióiról szóló törvény szabályai szerint helyszíni bírságot szabhat ki, ha a jogsértést az ügyfél teljes mértékben elismeri.

**5. A bírság mértéke, meg nem fizetésének következményei**

**10. §**

(1) A közösségi együttélés alapvető szabályait sértő magatartással összefüggő közigazgatási hatósági eljárás során a jegyző által kiszabható közigazgatási bírság és a közterület-felügyelő által kiszabható helyszíni bírság kiszabására és a bírság mértékére a közigazgatási szabályszegések szankcióiról szóló törvény szabályai alkalmazandók az ebben a fejezetben foglalt eltérésekkel.

(2) A környezet szennyezésére alkalmas ingóságok és anyagok jogtalan elhelyezése, tárolása, illetve elhagyása esetében - tekintettel a környezet védelmének kiemelt fontosságára, valamint az eredeti állapot helyreállításának anyagi terheire - a kiszabható közigazgatási bírság legkisebb összege 50.000Ft.

(3) A bírság mértékének megállapításánál - a közigazgatási szabályszegések szankcióiról szóló törvény közigazgatási bírság kiszabása esetére alkalmazandó mérlegelési szempontokon túl - figyelemmel kell lenni:

a) tiltott magatartással érintettek körének nagyságára,

b) az elkövetés felróhatóságára,

c) az elkövető szándékosságára,

d) az elkövetés folyamatos, vagy eseti jellegére, időtartamára, ismétlődésére,

e) a hatósággal való együttműködési készségre,

f) az elkövető vagyoni, jövedelmi viszonyaira, amennyiben azokat önként igazolja.

(4) Korlátozottan cselekvőképes kiskorúval szemben helyszíni bírság abban az esetben szabható ki, ha annak megfizetését vállalja, és a törvényes képviselője jelen van.

**11. §**

(1) Amennyiben az elkövető személye nem állapítható meg, de a közösségi együttélés szabályait sértő magatartást gépjármű igénybevételével valósították meg és a gépjármű beazonosítható, a bírságot a gépjármű üzembentartójával, illetve tulajdonosával (a továbbiakban: üzembentartó) szemben kell kiszabni.

(2) Az üzembentartó mentesül a felelősség alól, ha:

a) a gépjármű – a szabályszegés időpontját megelőzően – jogellenesen került ki a birtokából és igazolja, hogy a jogellenességgel összefüggésben – a bírságot kiszabó határozat kézbesítését megelőzően – kezdeményezte a megfelelő hatóság eljárását,

b) a gépjárművet a szabályszegést megelőzően más személy használatába adta, és ezt a használatba vevő személy teljes bizonyító erejű magánokiratba foglalt nyilatkozatával igazolja, vagy menetlevéllel, illetve fuvarlevéllel igazolja, hogy a gépjárművet más személy használatába adta, és a dokumentumból egyértelműen megállapítható az elkövető személye.

**12. §**

A hatóság a pénzbírság kiszabása helyett figyelmeztetés szankciót alkalmazhat a közigazgatási szabályszegések szankcióiról szóló törvényben meghatározottak szerint.

**13. §**

(1) A helyszíni bírságot a helyszínen, de legkésőbb a bírság kiszabását követő 30 napon belül kell megfizetni.

(2) A közigazgatási bírságot a határozat véglegessé válásától számított 30 napon belül az önkormányzat pénztárába, vagy banki átutalással az önkormányzat költségvetési számlájára kell megfizetni.

(3) A közigazgatási bírság, illetve helyszíni bírság meg nem fizetése esetén a pénzfizetési kötelezettség végrehajtására vonatkozó szabályok az irányadók.

**6. Közterület használatával összefüggő magatartások**

**14. §**

A közösségi együttélés alapvető szabályait sértő magatartást követ el az, aki a közterületek használatáról szóló 13/2017. (VII.13.) önkormányzati rendeletben foglalt szabályoktól eltérően,

a) engedély nélkül, vagy

b) az engedélyben foglaltaktól eltérő mértékben, módon, célra használja, vagy

c) az eredeti állapotot határidőben nem állítja helyre.

**7. A közterület tisztántartásával összefüggő magatartások**

**15. §**

A közösségi együttélés alapvető szabályait sértő magatartást követ el az, aki

a) a köztisztaságról szóló helyi rendeletben foglalt előírásokat megszegi,

b) az e rendeletben a közterület használatával összefüggő magatartások között meghatározott eseteken kívül a környezet szennyezésére alkalmas ingóságot, anyagot Zebegény közigazgatási területén jogtalanul elhelyez, tárol, illetve elhagy.

**8. Házszám és utcanév tábla elhelyezésével kapcsolatos magatartások**

**16. §**

A közösségi együttélés alapvető szabályait sértő magatartást követ el az, aki

a) az utcanév tábla elhelyezését és az azzal járó munkálatokat akadályozza

b) a kihelyezett utcanév-táblát, házszám-táblát megrongálja, beszennyezi, szövegét megváltoztatja, olvashatatlanná teszi, vagy eltávolítja,

c) a házszám-tábla kihelyezéséről, karbantartásáról, pótlásáról az erre vonatkozó felszólítás kézhezvételétől számított 30 napon belül nem gondoskodik.

**9. Helyi környezet védelmével összefüggő magatartások**

**17. §**

A közösségi együttélés alapvető szabályait sértő magatartást követ el az, aki a helyi környezetvédelmi rendeletben foglalt előírásokat megszegi.

**10. A helyi köztemetők rendjének megsértésével kapcsolatos magatartások**

**18. §**

A közösségi együttélés alapvető szabályait sértő magatartást követ el az, aki

a) a temetőben a tűzvédelmi előírások betartása nélkül tűzveszélyes tevékenységet végez, vagy avart, elszáradt koszorú- és virágmaradványt eléget

b) a temetési helyen túlterjeszkedik, közízlést sértő vagy oda nem illő felirattal ellátott sírjelet helyez el

c) a temető nyilvántartási rendjére, a sírok (urnafülkék) díszítésére vonatkozó előírásokat megszegi

d) olyan magatartást tanúsít, amivel a szertartások rendjét, a temetőlátogató közönség kegyeleti érzéseit sérti, a kegyeleti jog gyakorlását akadályozza, vagy gátolja

 e) a temető területére elrendelt gépjármű korlátozást vagy tilalmat megszegi

 f) a temetőbe – vakvezető kutya kivételével - állatot visz be

g) a temetési hely jelölésére szolgáló sírjelet vagy a temetőben lévő egyéb tárgyakat, növényzetet megrongálja, beszennyezi, a sírok díszítésére szolgáló tárgyakat jogtalanul eltávolítja

 h) egyes és kettős sírhelyen sírboltot épít ki

i) sírkőmaradványok elszállítására irányuló felhívásnak a felhívás kézhezvételétől számított 30 napon belül nem tesz eleget

j) az üzemeltető előzetes hozzájárulása nélkül 1 méternél magasabbra növő fákat, bokrokat ültet ki

k) a sírboltot, urnasírboltot nem a helyi rendeletben meghatározott időben, módon, vagy nem a temető tulajdonosának hozzájárulásával építteti meg

 l) a megváltott temetési helyen túlterjeszkedve a szomszédos temetési helyeket akadályozza és az Üzemeltető erre irányuló felhívása kézhezvételétől számított 15 napon belül nem gondoskodik ennek megszüntetéséről

m) közvetlen veszélyt okozó sírjel karbantartásáról, helyreállításáról az Üzemeltető erre irányuló felhívás kézhezvételétől számított 15 napon belül nem gondoskodik

n) a megváltott temetési helyen kerítést létesít és az üzemeltető erre irányuló felhívása kézhezvételétől számított 15 napon belül nem távolítja el

o) a sírhelyek környékét felássa, a talajt elhordja, vagy sírfeltöltésre használja

**III. Fejezet**

**Záró rendelkezések**

**11. Hatályba léptetés**

**19. §**

Ez a rendelet 2025. március 1-jén lép hatályba. Rendelkezéseit a hatályba lépését követően elkövetett cselekményekre kell alkalmazni.

14. Rövidítés meghatározása

23. § (1) E rendelet rövidített elnevezése: közösségi együttélés szabályairól szóló rendelet.

(2) Az (1) bekezdés szerinti elnevezés az önkormányzat által alkotott más rendeletekben e rendeletre történő hivatkozáskor kötelezően alkalmazandó elnevezés.

Ferenczy Ernő Ervin s.k. dr. Zsikó Roland s.k.

 polgármester jegyző

1.melléklet a …/2024.(IV.18.) önkormányzati rendelethez

**BEJELENTÉS**

**közösségi együttélés alapvető szabályainak megsértéséről**

Alulírott \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (név, lakcím) bejelentem, hogy Zebegény \_\_\_\_ \_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_(elkövetés pontos helye) \_\_\_\_\_\_\_\_\_\_\_\_\_\_\_\_\_\_\_\_\_\_\_ \_(időpontja) az alábbi közösségi együttélés alapvető szabályait sértő magatartás elkövetése történt\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (a magatartás, illetve körülményeinek leírása)

Az elkövető ismert adatai:

Neve: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Lakóhelye: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Tartózkodási helye: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Születési ideje, vagy életkora: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Foglalkozása: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Egyéb, bejelentő által ismert adatai: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ További tanúk (neve, lakóhelye), bizonyítási eszközök (okirat, fénykép) megnevezése, csatolása: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 ………………………, 20…… év ………………. hó …….. nap

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

bejelentő aláírás